KOMISJONI ARUANNE NÕUKOGULE JA EUROOPA PARLAMENDILE,

mis käsitleb Albaania edusamme korruptsiooni- ja organiseeritud kuritegevuse vastases võitluses ja kohtusüsteemi reformimisel

1. Sissejuhatus

Käesolev aruanne on koostatud vastuseks nõukogu 17. detsembri 2013. aasta järeldustele, milles on märgitud:

„Nõukogu analüüsib komisjoni esitatava aruande põhjal korruptsioonivastase võitluse ja kohtusüsteemi reformi strateegiate jätkuvat elluviimist ja hiljuti vastu võetud asjakohaste õigusaktide rakendamist ning proaktiivse uurimise ja kohtuliku menetlemise suundumuse jätkumist, sealhulgas organiseeritud kuritegevuse valdkonnas. Nimetatud aruande põhjal ja eeldusel, et Albaania jätkab seni tehtud julgustavaid edusamme, jääb nõukogu ootama Albaaniale 2014. aasta juunis kandidaatriigi staatuse andmise otsust, mille peab heaks kiitma Euroopa Ülemkogu.

Vastavalt nõukogu soovile keskendub käesolev aruanne esmajoones korruptsiooni- ja organiseeritud kuritegevuse vastasele võitlusele ja kohtusüsteemi reformile ning selles juhitakse tähelepanu teatavatele täiendatavatele tähtsatele suundumustele, mis on olulised Albaania edasiseks integreerumiseks ELiga. Aruanne hõlmab ajavahemikku pärast viimase eduaruande[1] avaldamist ning see tugineb komisjoni kogutud ja analüüsitud teabele, sealhulgas andmetele, mille on esitanud riik või mis on saadud vastastikustest eksperdihinnangutest ning korrapärastest kontaktidest liikmesriikide ja rahvusvaheliste organisatsioonidega.

Albaania valitsus on aruandeperioodil rakendanud konkreetseid meetmeid ja tõendanud jätkuvat poliitilist tahet viia ellu ELiga seotud reform, mis hõlmab paljusid eri küsimusi. Novembris ühendasid valitsus ja opositsioon ELiga integreerumist käsitleva resolutsiooni vastuvõtmiseks oma jõud. Pärast seda on nii valitsus kui ka opositsioon jätkuvalt toetanud integratsiooni ELiga, kuigi edasiste kokkulepete saavutamist on takistanud nende üha suurenev vastasseis, kusjuures opositsioon loobus muu hulgas osalemast teatavates parlamendikomisjonides toimunud olulistes hääletustes.

Novembris algatati Albaania ELiga integreerumise toetuseks kõrgetasemeline dialoog, mille käigus käsitleti reformi peamisi prioriteete. Albaania esitas kõrgetasemelise dialoogi raames peetud teisel kohtumisel märtsi alguses tegevuskava, milles esitati Albaania keskmise tähtajaga meetmed peamiste prioriteetide saavutamiseks eesmärgiga alustada ühinemisläbirääkimisi. Sellel kohtumisel avaldasid nii valitsus kui ka opositsioon konstruktiivset valmisolekut ELiga seotud reformi elluviimiseks.

2. Hiljutine areng

Uus avaliku teenistuse seadus jõustus 26. veebruaril 2014 ning seejärel võeti vastu teisene õigusakt, mis jõustus 1. aprillil. See on suur samm edasi professionaalsuse ja meritokraatia suurendamisel ning politiseerimise, ebatõhususe ja korruptsiooni vastu võitlemisel avaliku sektori asutustes. Rakendamise järelevalve on äärmiselt oluline. Alates oktoobrist on tekitanud poliitilisi pingeid peamiselt avaliku sektori asutuste uutest distsiplinaarmeetmetest ja restruktureerimisest tingitud töötajate koondamised ja madalamale ametikohale määramised. Seda arvesse võttes peatas valitsus alates märtsist kuni juulini kõik uued värbamismenetlused, et võimaldada uuel avaliku teenistuse seadusel täielikult toimima hakata ning tagada seega usaldusväärse ja läbipaistva värbamisprotsessi kohaldamine. Kohaldatava õiguse ja kohtulahendite täitmine on ülimalt tähtis.

Parlament on võtnud meetmeid, et tugevdada järelevalvet sõltumatute asutuste üle. Ometi on ette tulnud vaidlusi seoses mitme parlamendi ees vastutava sõltumatu asutuse loomise ning nende tegevuse ja töötajate ametisse nimetamise korraga. Kohaldatavate õigusaktide täielik rakendamine ja nende asutuste professionaalsuse suurendamine on äärmiselt oluline. Endiselt tekitab muret, et nende asutuste juhid ning juhatuse ja nõukogu liikmed valitakse parlamendis lihthäälteenamusega, sest see võib kahjustada nende sõltumatust. Erinevalt varade deklareerimise ja huvide konflikti peainspektsiooni käsitlevast õigusest oleks hea, kui uusi õigusakte analüüsiksid rahvusvahelised eksperdid. Seepärast on Albaania valitsus taotlenud vastastikust eksperdihinnangut, et hinnata sõltumatute asutuste tegevust, struktuuri ja suutlikkust eesmärgiga nende toimimist tugevdada ja sõltumatust suurendada.

Valitsus teeb jätkuvalt jõupingutusi majandusreformi elluviimiseks ja majanduse üldjuhtimise parandamiseks, et elavdada majanduskasvu ja suurendada konkurentsivõimet. Majandusreformide juhtimiseks ja nende ühtsuse tagamiseks on loodud riiklik majandusnõukogu, mida juhib peaminister ja milles osalevad ettevõtjate esindajad. Kindla rahapoliitika toel suurendatakse jätkuvalt makromajanduslikku stabiilsust ja inflatsioonitase on endiselt madal. Hädavajalikku eelarve konsolideerimist hõlbustab Rahvusvahelise Valuutafondiga (IMF) sõlmitud laenuleping. See võimaldab tasuda suured kogunenud maksevõlad kolme aasta jooksul ning toetada olulisi reforme riigi rahanduse juhtimise, maksunduse, pensionisüsteemi ja energia valdkonnas. Reformide tulemusel on tollimaksudest ja muudest maksudest saadavad tulud juba suurenenud ning ka käibemaksust kõrvalehoidumise ja petuskeeme on hakatud jõulisemalt uurima. Majandus- ja eelarvepoliitika programmis (2014–2016) on kavandatud majanduskasvu ja makromajanduslikku stabiilsust toetav raamistik ning määratud kindlaks vajalikud struktuurireformid teatavates põhivaldkondades, sealhulgas õigusriigi põhimõtete järgimise tugevdamine, äri- ja investeerimiskeskkonna parandamine ning tööturu probleemide kõrvaldamine.

Seoses Ukraina kriisiga ja ÜVJP järgimisel tegutseb Albaania kooskõlas kõigi ELi avalduste ja seisukohtadega.

3. Korruptsioonivastane poliitika

Albaania ametiasutused on alates oktoobrist veelgi tugevdanud korruptsioonivastase võitluse õiguslikku ja institutsioonilist raamistikku. Novembris määrati ametisse korruptsioonivastase võitluse riiklik koordinaator, kes koordineerib riigiasutuste ja sõltumatute asutuste tegevust nii kesk- kui ka kohalikul tasandil. Selle protsessi hõlbustamiseks on loodud kõigi valdkondlike ministeeriumide ja sõltumatute asutuste juurde asutatud korruptsioonivastase võitluse teabekeskuste võrgustik. Teabekeskused annavad aru korruptsioonivastase võitluse riiklikule koordinaatorile, annavad juhtnööre asjaomastele ametnikele ning teevad asjaomastes asutustes ja ministeeriumides järelevalvet korruptsioonivastase võitluse strateegia rakendamise üle. Aprillis lõpetas korruptsioonivastase võitluse riiklik koordinaator riikliku korruptsioonivastase võitluse strateegia koostamise, mida arutati põhjalikult kodanikuühiskonna ja erasektoriga ning mis tuleb nüüd vastu võtta. Järgmisena tuleb koostada põhjalikud tegevuskavad.

Märtsis vastuvõetud kriminaalmenetluse seadustiku muudatustega anti kõrgete riigiametnike korruptsioonijuhtumite, välja arvatud ametiseisundi kuritarvitamise juhtumite käsitlemise pädevus üle raskeid kuritegusid menetlevale prokuratuurile ja kohtule. Kohtunike, prokuröride, kohtuametnike, kõrgete riigiametnike ja kohalikul tasandil valitud esindajate aktiivse ja passiivse korruptsiooni juhtumid kuuluvad nüüd raskeid kuritegusid menetleva kohtu pädevusse, et kõrgete ametnike korruptsioonile veelgi suuremat tähelepanu juhtida. Õigusaktides tuleb määratleda kõrge riigiametniku ja kohalikul tasandil valitud esindaja mõiste.

Märtsis muudeti õiguspäraseks korruptsiooni teel saadud ebaseadusliku vara arestimine ja konfiskeerimine.

Mais koostati uus seadus, mis käsitleb juurdepääsu teabele ja millega kehtestati halduskaristused ja -menetlused teabe ja isikuandmete kaitse õigusega tegelevale komisjonile esitatavate kaebuste käsitlemiseks.

2014. aasta aprillis muudetud varade deklareerimist ja huvide konflikti käsitlevad seadused on ametliku vastuvõtmise etapis. Huvide konflikti käsitleva muudetud seadusega laiendati avaliku sektori asutustega lepingulistesse suhetesse astumise keeldu esimese astme ja apellatsioonikohtu kohtunikele ja prokuröridele. Peale selle muudeti valeandmete esitamine kuriteoks, mis näitab otsustavust huvide konfliktide käsitlemisel. Varade deklareerimist käsitleva seaduse kohaselt peavad riigiametnikud nüüd hoiustama 1,5 miljonit albaania lekki (ligikaudu 10 700 eurot) ületava vara pangas.

Seoses õiguskaitseasutuste koostööga nii korruptsiooni- kui ka organiseeritud kuritegevuse vastase võitluse valdkonnas kirjutasid peaprokurör, siseministeerium ja riigi luureteenistus detsembris alla vastastikuse mõistmise memorandumile, mille eesmärk on luua ühine platvorm ennetavate uurimiste korraldamiseks. Üldises plaanis tuleb tihendada õiguskaitseasutuste koostööd, sealhulgas tuleb luua turvaline teabevahetussüsteem, et suurendada uurimiste tõhusust.

Aprillis suurendati piirkondlikes prokuratuurides korruptsioonijuhtumeid menetlevate prokuröride arvu 22-lt 33-le.

Tegevusandmete kohaselt suurenes politsei poolt prokuratuurile edastatud korruptsioonijuhtumite arv ajavahemikul 2013. aasta oktoobrist kuni 2014. aasta märtsini eelmise aasta sama ajavahemikuga võrreldes 16 %. Ringkonnakohtus süüdimõistmiste arv vähenes sellel ajavahemikul 8 %, samal ajal kui apellatsioonikohtus süüdimõistmiste arv suurenes 81 %. Praegu on pooleli viie kohtusüsteemi puudutava korruptsioonijuhtumi uurimine ja apellatsioonikohtu tasandil on tehtud üks kohtusüsteemi puudutav süüdimõistev otsus. Kohtutes on praegu menetlemisel viis kõrgete riigiametnike ja kohalikul tasandil valitud ametnikega seotud juhtumit, kus on 25 süüdistatavat. Kahe juhtumi puhul uuritakse väidetavat ametiseisundi kuritarvitamist ja muid asjaomaseid süüdistusi. Üldiselt on uurimiste ja süüdimõistmiste arv endiselt väike, seda eelkõige kõrgete ametnike korruptsioonijuhtumite puhul. Paljud korruptsioonijuhtumite uurimised ei lõpe süüdimõistmisega, mis näitab vajadust suurendada kohtute sõltumatust, tõhusust ja vastutavust ning tugevdada politsei ja prokuratuuri suutlikkust.

Uurimiste tõhususe ja asutustevahelise koostöö valdkonnas esinevate puuduste kõrvaldamiseks algatati mais peaprokuröri ja politsei peadirektori juhitavate igakuiste koosolekute traditsioon. Siiski esineb veel mõningaid takistusi, näiteks pealtkuulamist ja jälitustegevust käsitlevad sätted, uurimiste ajaline piiramine, kohtule esitatavate tõendite vastuvõetavus ja uurimiste jätkuvalt reaktiivne laad. Õiguskaitseasutuste uurimissuutlikkust tuleb suurendada, sealhulgas finants- ja majanduskuritegude lahendamisel. Senisele õigusraamistikule tuleb lisada õigusnormid, mis võimaldavad politseil hankida avalikke teenuseid osutavatelt avaliku ja erasektori asutustelt uurimise eesmärgil teavet ning rakendada selle esitamata jätmise korral hoiatavaid karistusi. Albaanial soovitatakse lisada kuritegude hulka ebaseaduslik rikastumine, mis oleks positiivne märk. Tuleb teha täiendavaid jõupingutusi karistusmehhanismide kehtestamiseks asutustevaheliste vastastikuse mõistmise memorandumite mittetäitmise korral.

Varade deklareerimise ja huvide konflikti peainspektsioon võttis meetmeid, et parandada 2014. aasta esimeses kvartalis tegevustulemusi. Peainspektsioon esitas prokuratuurile kolm kohtunikega, ühe prokuröriga, ühe suursaadikuga ja kaks inspektoriga seotud vara varjamise juhtumit. Üldiselt peaks nii varade deklareerimise ja huvide konflikti peainspektsiooni kui ka sisekontrolliorganite tegevus olema rohkem ennetav ja keskenduma seletamatu rikastumise uurimisele. Selleks tuleb parandada riskihindamist ja võrrelda andmeid olemasolevate varadeklaratsioonide ja avaldustega huvide konflikti puudumise kohta. Sellega seoses on oluline teha varadeklaratsioonid õiguskaitse- ja uurimisasutustele kättesaadavaks. Varadeklaratsioonide avaldamine vastavalt peamisi prioriteete käsitlevale tegevuskavale suurendaks vastutust ja edendaks jõupingutusi seletamatu rikastumise paljastamiseks.

Üldiselt iseloomustab Albaaniat jätkuv poliitiline tahe tegutseda otsustavalt korruptsiooni ennetamisel ja selle vastu võitlemisel. Elluviidud struktuurireformid kinnitavad laiahaardelise, paljusid asutusi kaasava lähenemisviisi rakendamist. Korruptsioonivastase võitluse strateegia väljatöötamiseks korraldatud laialdane konsulteerimine näitab valitsuse eesmärki kaasata eri sidusrühmi. Uurimiste tõhususe suurendamise eesmärgil on alustatud asutustevahelist koostööd, millega tahetakse edendada ennetavaid uurimisi ja süstemaatilist riskianalüüsi ning kõrvaldada takistused. ELiga integreerumise teel otsustavate edusammude tegemiseks peab Albaania keskenduma varade deklareerimist käsitlevate õigusaktide täitmisele, suurendama ennetavate uurimiste arvu ja võtma täiendavaid meetmeid uurimiste tõhususe suurendamiseks, et jõuda korruptsioonijuhtumite uurimises, kohtulikule vastutusele võtmises ja kohtuotsuste tegemises kõikidel tasanditel paremate tulemusteni. Korruptsioonivastases võitluses on otsustava tähtsusega ka kavandatud põhjalik kohtusüsteemi reform.

4. Võitlus organiseeritud kuritegevusega

Alates oktoobrist on politseis ja prokuratuuris tehtud mitu organisatsioonilist muudatust ning vastuvõtmiseks valmistatakse ette olulisi õigusakte, mis käsitlevad politsei tegevuse korraldust, koolitust ja tulirelvade kontrolli. Märtsis algatati avalik konkurss uute politseitöötajate värbamiseks. Eelarveprobleemidest hoolimata suurendati politsei palkadeks eraldatud vahendeid 2014. aastal 10 %. Distsiplinaarpõhjustel on alates septembrist vabastatud töölt 39 politseiametnikku. Seoses organiseeritud kuritegevuse teel rahastatava terrorismiga loodi politseis uus terrorismivastase võitluse üksus.

Politsei on korraldanud riigis edukaid operatsioone narkootikumide, inimkaubanduse ja rahapesu vastase võitluse ning lõhkeainete konfiskeerimise valdkonnas ning osalenud sarnastes operatsioonides välismaal. Rahvusvahelise politsei- ja õigusalase koostöö valdkonnas ratifitseeriti jaanuaris väljaandmise Euroopa konventsiooni neljas lisaprotokoll. Ajavahemikus 2013. aasta oktoobrist kuni 2014. aasta aprilli lõpuni külastas Albaaniat kokku 25 ELi liikmesriikide õigusabi komisjoni. Samal ajavahemikul andsid ELi liikmesriigid Albaaniale välja 34 isikut ja Albaania ametiasutused andsid ELi liikmesriikidele välja 49 isikut. Albaania politsei ja Itaalia siseministeeriumi üldise julgeoleku osakond sõlmisid operatiivkoostöö protokolli. Albaania teeb koostööd Itaalia ja Kreekaga, et luua ühine politsei koostöökeskus, mille ülesanne on kontrollida piiriülest ebaseaduslikku tegevust Sarandas. Partnerriikide kontaktametnikud korraldavad korrapäraseid kohtumisi, et vahetada teavet kuritegeliku varaga seotud uurimiste kohta.

20. märtsil ratifitseeris Albaania Europoliga eelmise aasta detsembris allakirjutatud operatiivkoostöö kokkuleppe. Teabevahetust hõlbustab Europoli lähetatud Albaania kontaktametnik. Albaania osales aruandeperioodil Europoli toetatud rahvusvahelises politseioperatsioonis, et avastada varastatud sõidukid, millega kaubeldakse ebaseaduslikult. Selle tulemusel mõisteti süüdi 24 isikut. Ametiasutused peaksid aktiivsemalt kasutama kõiki olemasolevaid rahvusvahelise koostöö vahendeid ja rakendama rohkem ühiseid uurimismeeskondi. Seoses õigus- ja menetlusraamistikuga tuleks tugevdada uurimise erimeetodite kasutamise suutlikkust.

Inimkaubandusevastase võitluse valdkonnas on inimkaubandusevastase võitluse riikliku koordinaatori amet uuesti hakanud rakendama riiklikku suunamismehhanismi, tegeledes tõhusamalt ennetamise ja teadlikkuse suurendamisega, ning valmimas on uus riiklik strateegia ja tegevuskava aastateks 2014–2016. Inimkaubandusevastase võitluse riikliku koordinaatori ametile on 2014. aastaks esimest korda määratud oma eelarve. Tiranas, Vlorës ja Elbasanis on moodustatud liikuvad üksused ning selle tulemusel tuvastatud rohkem tegelikke ja võimalikke inimkaubanduse ohvreid. Kord kuus toimub piirkondliku politsei ja raskeid kuritegusid menetleva prokuratuuri kohtumine. Tööinspektsioon on koostöös Tirana politseiga alustanud sunniviisilise töö ja riigisisese inimkaubanduse avastamiseks ööklubide kontrolli. Märtsis alustas tegevust inimkaubanduse ohvritele mõeldud spetsiaalne abitelefon ning alates 2013. aasta novembrist saavad inimkaubanduse ohvrid taotleda õigusabi 30 % väiksema advokaaditasu eest. Kriminaalkoodeksi viimaseid inimkaubandusega seotud muudatusi tuleks kohaldada eriti hoolikalt, nende rakendamise eest vastutavaid struktuure tuleks tugevdada ja riigisisese inimkaubanduse juhtumite uurimine tuleks muuta tõhusamaks. Inimkaubandusega seotud kuritegude eest süüdimõistmiste arv on endiselt väike. Selleks et kõnealuse probleemiga proaktiivselt tegeleda, tuleb suurendada inimkaubanduse ohvrite tuvastamiseks vajaliku ohu- ja riskihindamise suutlikkust.

Rahapesu tõkestamise valdkonnas suurenes ajavahemikul 2013. aasta oktoobrist kuni 2014. aasta aprilli keskpaigani eelmise aasta sama ajavahemikuga võrreldes veidi politsei poolt prokuratuurile esitatud rahapesujuhtumite arv, kuid õigusrikkujate arv jäi enam-vähem samaks. Rahapesu eest süüdimõistmiste arv on siiski endiselt väike.

Ajavahemikul 2013. aasta oktoobrist kuni 2014. aasta märtsi lõpuni esitas politsei raskeid kuritegusid menetlevale prokuratuurile 45 juhtumit kuritegeliku vara uurimise algatamiseks, mis on eelmise aasta sama ajavahemikuga võrreldes veidi rohkem. Finantsuurimist tuleb kohaldada süstemaatiliselt ja uurimise tõhusa korraldamise suutlikkust suurendada, mille tulemusel peaks suurenema ka konfiskeeritud kuritegeliku vara hulk.

Majanduskuritegevuse valdkonnas toimus ajavahemikul 2013. aasta oktoobrist kuni detsembrini suur politseioperatsioon, mis oli suunatud ebaseaduslike hasartmänguasutuste vastu ning mille tulemusel algatati 720 majanduskuritegude uurimist ja arestiti suur kogus hasartmänguseadmeid koguväärtuses 8,5 miljonit eurot. Vara arestimist ja konfiskeerimist tuleks kasutada süstemaatiliselt.

Asutustevahelise mereoperatsioonide keskuse suutlikkust teostada järelevalvet organiseeritud kuritegevuse vastase võitluse operatiivsete aspektide rakendamise üle suurendati sel moel, et ajakohastati seitse rannikuäärset radarit, mis katavad kõik riigi territoriaalveed. Kogu teabe haldamise süsteem – õiguskaitseasutuste veebipõhine teabevahetussüsteem – toimib täielikult. Teenindava personali operatiivsete oskuste suurendamiseks on korraldatud ühine koolitus. Erilist tähelepanu tuleb pöörata kiirpaatide kasutamise keelu lõppemise riskianalüüsile.

Rakendamisel on narkootikumide vastase võitluse riiklik tegevuskava. Ajavahemikus 2013. aasta oktoobrist kuni 2014. aasta märtsi lõpuni jätkati narkootikumide konfiskeerimist ning eelmise aasta sama ajavahemikuga võrreldes konfiskeeriti rohkem marihuaanat (18,8 tonni, eelmisel aastal 13,6 tonni) ja kokaiini (14,5 kg, eelmisel aastal 1,7 kg) ning vähem heroiini (25,6 kg, eelmisel aastal 44,8 kg). Märtsis, aprillis ja mais toimus konfiskeeritud narkootikumide avalik hävitamine. Kokkuvõttes esitati rohkemate operatsioonide tulemusel sellel ajavahemikul ebaseadusliku uimastikaubanduse eest rohkem süüdistusi. Narkootikumidega seotud juhtumite uurimisega peab süstemaatiliselt kaasnema paralleelne finantsuurimine. Uimastikaubanduse marsruutide sulgemiseks tuleb veepiiri intensiivsemalt ja süstemaatilisemalt kontrollida. Itaalia, Kreeka, Saksamaa, Belgia, Ameerika Ühendriikide ja Kosovoga[2] tehtud rahvusvahelise koostöö tulemusel arreteeriti sellel ajavahemikul 51 rahvusvahelises ebaseaduslikus uimastikaubanduses kahtlustatavat (eelmise aasta samal ajavahemikul 31 kahtlustatavat). Ebaseadusliku uimastikaubanduse võrgustike vastast võitlust tuleb tugevdada tihedama rahvusvahelise koostöö kaudu ja kasutades uurimise erimeetodeid, mis põhinevad ohuhinnangul ja paralleelsetel finantsuurimistel. Tuleb intensiivistada konkreetseid meetmeid uimastiistanduste hävitamiseks. Uimastite kasvatamise vastasesse riiklikku tegevuskavva tuleb lisada mõõdetavad tulemusnäitajad ja oodatavad tulemused.

Üldises plaanis on tehtud organisatsioonilisi muudatusi ja vastuvõtmiseks valmistatakse ette olulisi õigusakte, mis käsitlevad politsei tegevuse korraldust, koolitust ja tulirelvade kontrolli. Rahvusvaheline politsei- ja õigusalane koostöö on väljaandmiskokkulepete rakendamise tulemusel tugevnenud. Siseriiklikku inimkaubandusevastast suunamismehhanismi on õiguskaitseasutustevahelise tihedama koostöö kaudu elavdatud. Uurimised on andnud narkootikumide, inimkaubanduse ja rahapesu vastases võitluses positiivseid tulemusi. Tuleb tugevdada narkootikumide kasvatamise vastast võitlust. ELiga integreerumise teel otsustavate edusammude tegemiseks peab Albaania organiseeritud kuritegevuse vastast võitlust senisest veelgi tulemuslikumaks muutma. Selleks tuleks suurendada asutustevahelist koostööd, ennetavate uurimiste tõhusust ja finantsuurimiste süstemaatilist kasutamist, tugevdada rahvusvahelist ja piirkondlikku koostööd, sealhulgas Europoliga, ning suurendada jõupingutusi mis tahes vormis organiseeritud kuritegevuse vastu võitlemisel.

5. Kohtusüsteemi reform

Jaanuaris teatati kohtusüsteemi reformist eesmärgiga suurendada kohtusüsteemi tõhusust. Albaania esitas koostöötaotluse Veneetsia komisjonile ja töötas välja viiest prioriteetsest valdkonnast koosneva tegevuskava, mis sisaldab kohtusüsteemi reformi. Algatati strateegia väljatöötamine ajavahemikuks 2014–2020. Veebruaris moodustati justiitsministeeriumis kohtusüsteemi reformi nõuanderühm.

Märtsis palus Albaania Veneetsia komisjonil hinnata kaht tsiviilmenetluse ja kriminaalmenetluse seadustikku tehtud muudatusettepanekut. Ühe muudatusettepanekuga antakse kohtunikele õigus määrata trahve neile juristidele, kes puuduvad korduvalt kohtuistungitelt, kus arutatakse tsiviil- ja kriminaalasju, teisega piiratakse ülemkohtule esitatavate kaebuste liike. Muudatuste eesmärk on vähendada kohtute töökoormust ja suurendada nende tõhusust. Veneetsia komisjoni abi peaks järk-järgult ulatuma ka teistesse valdkondadesse.

Kooskõlas tsiviilmenetluse seadustiku muudetud sätetega vaatab enamiku ülemkohtu menetluses olevaid tsiviilasju läbi kohtukolleegium, kuhu kuulub kolm kohtunikku. Ülemkohtu töö tõhustamiseks on vaja võtta lisameetmeid. Need peaksid hõlmama kohtupraktika harmoneerimist ja avaldamist, kriminaalmenetluse seadustiku muudatusi, millega muudetakse ülemkohtus kohaldatavat korda seoses kriminaalasju läbivaatava kohtukolleegiumi koosseisuga, kaebuste arvu vähendavate sätete vastuvõtmist, kohtusisese ümberkorraldamise lõpuleviimist ja ülemkohtu kolme vaba kohtunikukoha täitmist.

Kohtunike ametisse nimetamise, edutamise ja üleviimise süsteemi läbipaistvuse suurendamiseks avaldati hiljuti esimest korda kohtunike ammendav nimekiri, kus märgiti ära ka nende ametiaste. Hinnata tuleb kohtunike tegevust ajavahemikul 2007–2009 ja järgnevatel aastatel. Tuleb võtta lisameetmeid, mis tagavad, et kõrgema kohtunõukogu poolt kohtunike ametisse nimetamisel, edutamisel ja üleviimisel kohaldatavad menetlused põhinevad ainult taotleja omadustel ja muudel objektiivsetel kriteeriumidel.

Kõigis kohtutes ei rakendata veel ühtset elektroonilist kohtuasjade haldamise süsteemi, mis tagab kohtuasjade juhusliku ja läbipaistva jagamise kohtunikele ning aitab teostada järelevalvet kohtuasjade kuhjumise üle. See süsteem ei toimi eelkõige Tirana ringkonnakohtus, raskeid kuritegusid menetlevas kohtus, raskeid kuritegusid menetlevas apellatsioonikohtus ja vastloodud halduskohtutes.

Kohtuotsused tuleks teha avalikuks kõigile õigusala töötajatele ja üldsusele. Otsused tuleks avaldada otsingute tegemist võimaldavas andmebaasis koos asjaomaste põhjendustega ja mõistliku tähtaja jooksul, järgides andmekaitse voliniku soovitusi.

Kriminaalmenetluse seadustiku muudatustega, mis puudutavad kõrgete riigiametnike korruptsiooni (vt punkt 3 „Korruptsioonivastane poliitika”), kehtestatakse sellistelt ametnikelt puutumatuse äravõtmist reguleeriv kord. Tavaliste kohtunike ja nende eluruumide läbiotsimiseks ning nendelt vabaduse võtmiseks on vaja kõrgema kohtunõukogu luba, mida peab taotlema prokurör. Ülemkohtu või konstitutsioonikohtu kohtunikult puutumatuse äravõtmiseks peab ülemkohtult taotlema luba peaprokurör. Erinevalt tavalistest kohtunikest ja prokuröridest kuuluvad ülemkohtu ja konstitutsioonikohtu liikmete korruptsioonijuhtumid ülemkohtu pädevusse.

Kõrgem kohtunõukogu on saatnud peaprokurörile teavet kuue juhtumi kohta, mille puhul kahtlustatakse kohtuga seonduvat korruptsiooni.

Justiitsminister on alates 2013. aasta oktoobrist algatanud 19 kohtuniku vastu distsiplinaarmenetluse, mis on uurimiseks edastatud kõrgemale kohtunõukogule. Praeguseks on kõrgem kohtunõukogu lõpetanud neist viie menetlemise: üks kohtunik on vallandatud, üks kohtunik viidud kaheks aastaks üle madalama astme kohtusse ja kolmele kohtunikule on tehtud vallandamishoiatus. Ühe teise juhtumi puhul peatas kõrgem kohtunõukogu 2013. aasta detsembris ühe kohtuniku tegevuse tema ametikohal kuni lõpliku otsuse tegemiseni. Justiitsminister on algatanud menetluse kahe prokuröri vastu. Distsiplinaarsüsteemi tuleks tugevdada, justiitsministri roll distsiplinaarmenetluses ja kõrgemas kohtunõukogus läbi vaadata, tõhusalt rakendada uusi kohtunike suhtes kohaldatavaid puutumatuse eeskirju ning saavutada tulemuslik karistuste määramine.

Mis puutub tõhususse, siis kõik kuus halduskohut, apellatsiooniastme halduskohus ja ülemkohtu halduskolleegium on loodud pärast 2013. aasta novembrit. Neisse kohtutesse, mis muu hulgas menetlevad teiste kohtute poolt neile üle antud juhtumeid, määrati kohtunikud pärast asjaomase eksami sooritamist. Lõpule tuleb viia viie väljaspool Tiranat asuva halduskohtu üheksa vaba ametikoha täitmine ja kohtuametnike värbamine ning tagada kohtute tööks vajalikud ruumid.

Konstitutsioonikohus tunnistas 2014. aasta märtsi otsusega 2013. aasta aprillis vastuvõetud justiitshaldusseaduse põhiseadusevastaseks, mistõttu tuleb see õiguslik lünk täita ning võtta vastu kohtute ja nende töötajate tööd reguleerivad õigusnormid. Kohtuotsuse kohaselt oleks parlament pidanud selle seaduse 2013. aastal heaks kiitma kvalifitseeritud häälteenamusega, mitte lihthäälteenamusega.

Õiguskaitse kättesaadavuse tagamiseks tuleks rakendada 2008. aasta õigusabiseaduse muudatused, millega vabastatakse kohtulõivude tasumisest teatavad elanike kategooriad ja luuakse kohalikud õigusabibürood (õiguskliinikud).

Üldiselt on Albaania tõendanud oma otsustavust reformida kohtusüsteemi, eelkõige tehes süsteemi sõltumatuse, usaldusväärsuse ja professionaalsuse suurendamiseks koostööd Veneetsia komisjoniga. Teatavaid jõupingutusi on tehtud kohtuasjade kuhjumise ja kohtute töökoormuse vähendamiseks üldiselt ning kohtute läbipaistvuse suurendamiseks. Võetud on meetmeid kohtunike ja prokuröride vastutuse suurendamiseks. Selleks on võetud vastu neilt puutumatuse äravõtmist reguleeriv kord. Distsiplinaarmenetluste tulemusel on määratud hulk karistusi. ELiga integreerumise teel otsustavate edusammude tegemiseks peab Albaania kohtusüsteemi reformi jõudsalt rakendama. Selleks tuleb jätkuvalt teha koostööd Veneetsia komisjoniga, võtta sõltumatuse ja vastutuse suurendamiseks vastu olulised täiendavad õigusnormid (kooskõlas kohtusüsteemi reformimise kavaga) ja rakendada vastuvõetud meetmeid nõuetekohaselt.

6. Kokkuvõte

Albaania jätkab oma ELiga seotud reformimeetmete, eelkõige kandidaatriigi staatusega seotud meetmete rakendamist ja konsolideerimist. Ta on ilmutanud pidevat poliitilist tahet tegutseda otsustavalt korruptsiooni ennetamisel ja selle vastu võitlemisel ning tema elluviidud struktuurireformid kinnitavad kõikehõlmava, paljusid asutusi kaasava lähenemisviisi rakendamist. Organiseeritud kuritegevuse vastase võitluse valdkonnas on ellu viidud olulised seadusandlikud reformid ja uurimised on andnud ebaseadusliku uimastikaubanduse ning raske ja organiseeritud kuritegevuse vastu võitlemisel positiivseid tulemusi. Albaania on tõendanud oma otsustavust reformida kohtusüsteemi, eelkõige tehes süsteemi sõltumatuse, usaldusväärsuse ja professionaalsuse suurendamiseks koostööd Veneetsia komisjoniga.

Käesoleva aruande tulemuste põhjal kinnitab komisjon oma soovitust, et nõukogu peaks andma Albaaniale kandidaatriigi staatuse.

Albaania peab süstemaatilisi reforme jätkama, kestlikud tulemused määravad tema edasise integreerumise ELiga. Käesolevas aruandes on juba välja toodud mitu tähtsat probleemi, mida Albaania peab ELiga integreerumise teel otsustavate edusammude tegemiseks lahendama.

Korruptsiooni vastu võitlemisel ELiga integreerumise teel otsustavate edusammude tegemiseks peab Albaania keskenduma varade deklareerimist ja huvide konflikte käsitlevate õigusaktide täitmisele, suurendama korruptsioonijuhtumite ennetavate uurimiste arvu ja võtma täiendavaid meetmeid uurimiste tõhususe suurendamiseks, et jõuda korruptsioonijuhtumite uurimises, kohtulikule vastutusele võtmises ja kohtuotsuste tegemises tulemusteni. Korruptsioonivastases võitluses on otsustava tähtsusega ka kavandatud põhjalik kohtusüsteemi reform.

Organiseeritud kuritegevuse vastu võitlemisel ELiga integreerumise teel otsustavate edusammude tegemiseks peab Albaania organiseeritud kuritegevuse vastast võitlust senisest veelgi tulemuslikumaks muutma. Selleks tuleks suurendada asutustevahelist koostööd, ennetavate uurimiste tõhusust ja finantsuurimiste süstemaatilist kohaldamist, tugevdada rahvusvahelist ja piirkondlikku koostööd, sealhulgas Europoliga, ning suurendada jõupingutusi mis tahes vormis organiseeritud kuritegevuse vastu võitlemisel.

Kohtusüsteemi reformimisel ELiga integreerumise teel otsustavate edusammude tegemiseks peab Albaania kohtusüsteemi reformi jõudsalt rakendama. Selleks tuleb jätkuvalt teha koostööd Veneetsia komisjoniga, võtta sõltumatuse ja vastutuse suurendamiseks vastu olulised täiendavad õigusnormid (kooskõlas kohtusüsteemi reformimise kavaga) ja rakendada vastuvõetud meetmeid nõuetekohaselt.

Peale selle on äärmiselt oluline, et reforme toetab valitsuse ja opositsiooni uue hoo saanud ja konsolideeritud dialoog. Kompromissidel põhinev konstruktiivne töö parlamendis on reformide jätkusuutlikkuse tagamiseks äärmiselt oluline ning kõiki sidusrühmi ühendava, ELiga integreerumist käsitleva riikliku nõukogu moodustamine aitab saavutada Albaania ühiskonnas konsensuse.

Käesolevas aruandes nimetatud peamisi probleeme käsitletakse ka komisjoni 2014. aasta oktoobri eduaruandes.

[1]Komisjoni viimane laienemispakett, mis sisaldab Albaania eduaruannet, avaldati 16. oktoobril 2013.

[2] Kõnealune määratlus ei piira Kosovo staatust käsitlevaid seisukohti ning on kooskõlas ÜRO Julgeolekunõukogu resolutsiooniga 1244/99 ja Rahvusvahelise Kohtu arvamusega Kosovo iseseisvusdeklaratsiooni kohta.